
ДО 
ОБЩИНСКИ СЪВЕТ - НЕСЕБЪР

ДОКЛАДНА ЗАПИСКА 
ОТ НИКОЛАЙ ДИМИТРОВ – КМЕТ НА ОБЩИНА НЕСЕБЪР

Относно: Проект на Наредба за изменение на Наредба № 9 за стимулиране на физически и юридически лица с особени заслуги към Община Несебър

         	УВАЖАЕМИ ГОСПОДИН ПРЕДСЕДАТЕЛ,
         	УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Наредба № 9 за стимулиране на физически и юридически лица с особени заслуги към Община Несебър има за цел да регламентира реда и формите за изразяване на признание към хората, които със своята обществено полезна дейност надграждат качеството на живот в общината. В тази връзка и в израз на обществената оценка за особен принос на физически и юридически лица към община Несебър, Общински съвет – Несебър е приел различни форми на стимулиране и награждаване, както ред и условия за осъществяването му.
Със Закона за въвеждане на еврото в Република България и практическото прилагане на валутата, считано от 01.01.2026г., за адаптирането на местните подзаконови нормативни актове се извърши превалутиране и на размера на индивидуалните парични награди по случай 24 май – денят на българската просвета и култура и славянската писменост, десетте най-добри спортисти, най-успешни треньор и отбор на годината. В резултат на превалутирането от лев в евро е изплащане на награди в стойности с евроцентове, което е свързано с практическо неудобство и принизяване смисъла на награждаването. След извършеното превалутиране, стойностите придобиха следните размери:
1. За директори на училища, детски градини и ЦПЛР – 153,39 евро.
2. За учители и/или други педагогически специалисти – 102,26 евро.
3. За деятели на културата и изкуството – 153,39 евро.
4. За всеки един от десетте най-добри спортисти – 204,52 евро;
5. Най-добър треньор – 255,65 евро;
6. Най-успешен отбор – 511,29 евро.

С приемане на предложеният проект на наредба, размерът на индивидуалните парични награди ще бъде цяло число в евро без да бъде ощетен получателят, като с това ще се оптимизира и работата на общинската администрация при работата с новата валута и финансовият и израз в закръгляване на сумите. Допълнителните финансови средства да бъдат  заложени в бюджета на Община Несебър за 2026г., като същите са завишени спрямо 2025г. до 1%, което процентно съотношение се явява икономически приемливо за бюджета на администрацията.
 С предвидените промени ще се изкаже признателност към заслужилите, които със своята обществено полезна дейност надграждат културата и качеството на живот в общината.
С текста на §2 от ПЗР в проекта на Наредба № 9 за стимулиране на физически и юридически лица с особени заслуги към Община Несебър, е направено предложение същата да влезе  в сила на 01.04.2026г., но в случай че Общински съвет-Несебър приеме предложеното по-долу решение, с оглед датата на провеждане на заседанието на общинския съвет – след тази по направеното в проекта предложение и с оглед на това, че срокът на общественото обсъждане на портала за обществени консултации изтече на 14.03.2026г., предлагам за по-целесъобразно текстът на §2 от ПЗР да гласи:
„§2.Наредбата за изменение на Наредба № 9 за стимулиране на физически и юридически лица с особени заслуги към Община Несебър, приета с Решение № ….. от Протокол № ….. на Общински съвет-Несебър, влиза в сила в 3-дневен срок от деня на публикуването и´ на интернет страницата на Общински съвет – Несебър “. 
 
Във връзка с гореизложеното, при спазване изискванията на чл.75-79 от Административнопроцесуалния кодекс и чл.8, чл.11, ал.3, чл.15, ал.1, чл.26 и чл.28 от Закона за нормативните актове, предлагам Общински съвет- Несебър да вземе следното 
РЕШЕНИЕ:
        На основание чл.21, ал.1, т.23 и ал.2 от Закона за местното самоуправление и местната администрация, Общински съвет-Несебър приема Наредба за  изменение на Наредба № 9 за стимулиране на физически и юридически лица с особени заслуги към Община Несебър, както следва:

§1. В чл.23, ал.1 се правят следните изменения:
1. Изразът в т.1: „400 лв. / 204,52 евро“ се изменя и се чете: „210 евро / 410,72лв.“;
2. Изразът в т.2: „500 лв. / 255,65 евро“ се изменя и се чете: „110 евро / 215,14лв.“;
3. Изразът в т.3: „1000 лв. / 511,29 евро“ се изменя и се чете: „520 евро / 1017,03лв.“.
§2. В  Преходните и заключителни  разпоредби  се създава нов § 11 със следния текст:  „§11. Наредбата за изменение на Наредба № 9 за стимулиране на физически и юридически лица с особени заслуги към община Несебър, приета с решение №………, протокол №… от ……..2026г., влиза в сила от 01.04.2026г.“.
Приложения:
1. Проект на Наредба за изменение на Наредба № 9 за стимулиране на физически и юридически лица с особени заслуги към Община Несебър;
2. Мотиви за приемане на Наредба за изменение на Наредба № 9 за стимулиране на физически и юридически лица с особени заслуги към Община Несебър;
3. Справка по чл.26, ал.5 от Закона за нормативните актове


КМЕТ НА ОБЩИНА НЕСЕБЪР: ……………………..
                                                       НИКОЛАЙ ДИМИТРОВ

Съгласувал: ……………………..
                Юк.  Невелина Тълпигова

